ཞེས་སོགས་དཀར་ཆག་ལས་དངོས་སུ་གསུངས་པའི་ཆོས་ཚན་ཡོངས་རྫོགས་རྣམས་བདག་ལ་མཚོན་ན་སྔ་འགྱུར་རྒྱལ་བའི་སྙིང་ནོར་ཡིད་བཞིན་ནོར་བུ།སྙིང་ཐིག་ཡ་བཞིའི་དབང་ལུང་ཁྲིད་མཆོག་དག་ནི་བདག་གི་དྲིན་ཆེན་རྩ་བའི་བླ་མ་མཚན་བརྗོད་པར་དཀའ་ཡང་དོན་གྱི་སླད་དུ་སྨོས་ན་༧ཆོས་རྗེ་དམ་པ་༧ཡིད་བཞིན་ནོར་བུ་༧མཁན་ཆེན་འཇིགས་མེད་ཕུན་ཚོགས་འབྱུང་གནས་དཔལ་བཟང་པོ་དང་།༧སྐྱབས་རྗེ་དམ་པ་དིལ་མགོན་མཁྱེན་བརྩེ་རྡོ་རྗེ་འཆང་དང་།༧སྐྱབས་རྗེ་གྲུབ་དབང་པདྨ་ནོར་བུ་ལས་ལེགས་པར་ཐོབ་ནས་གང་ནུས་དང་ཅི་ཐུབ་ལྕི་ལྕོག་གིས་ཐུགས་དམ་ལ་བྱེད་བཞིན་ཡོད།གཞན་ཡང་དེང་དུས་ནི་མུ་མཇེད་འཇིག་རྟེན་འདི་ན་་ཁ་བཤད་དང་འུར་སྒྲོག་ལས་མཚན་ལྡན་བླ་མ་ནི་ཉིན་སྐར་ལས་དཀོན་པའི་སྐབས་སུ་ཕྱོགས་དུས་རྒྱལ་བ་ཀུན་གྱི་སྤྱི་གཟུགས།སྙིགས་དུས་འགྲོ་བ་འདྲེན་པའི་དེད་དཔོན།མ་འདྲེས་པའི་མཛའ་བཤེས་ཆེན་པོ།རྗེ་འབངས་སྙིང་གི་བུ་དགུའི་ཡ་གྱལ་རྒྱལ་བ་མཆོག་དབྱངས་ཀྱི་རྣམ་སྤྲུལ།༧སྐྱབས་རྗེ་དྲི་མེད་གླིང་པ་རིན་པོ་ཆེས་ངོས་ལ་ཆེས་འཕགས་ཀྱི་ཐུགས་བརྩེ་ཟབ་མོ་གནང་བ་དང་།དམ་པ་ཁོང་ནི་ངེས་དོན་གྱི་བླ་མ།འཇིག་རྟེན་ཆོས་བརྒྱད་དང་ཕྱོགས་ཞེན་དམ་སེལ་ངན་པས་སླད་མ་ཞུགས་ཅིང་།དམ་ཚིག་ལ་ངོ་ལྐོག་མཚུངས་པའི་རྣལ་འབྱོར་བ་ཚེ་དང་བཤད་སྒྲུབ་མཉམ།སྐུ་ཚེ་བསྟན་འགྲོའི་ཕན་བདེ་ཁོ་ནའི་དཔལ་དུ་བཞད་པའི་དམ་པའི་ཚུལ་དགུས་རྒྱན་པའི་སྙིགས་དུས་མུན་ནག་བསལ་བའི་ཉི་མའི་འོད་ཟེར།དམ་ཆོས་མཁྱེན་བརྩེ་མངའ་བའི་བརྩེ་ཆེན་གྱི་དུང་ཟླ།ཟབ་རྒྱས་ཀྱི་ཕྲིན་ལས་རྒྱས་པའི་སྐར་ཚོགས་ཀྱི་འོད་སྣང་བཞིན་དུ་འཛམ་གླིང་ཕྱོགས་ཀུན་ཏུ་དར་རྒྱས་ཕུན་སུམ་ཚོགས་པར་དུས་སུ་སྨིན་པའི་རྟེན་འབྲེལ་དང་།ཁྱད་པར་གསང་ཆེན་བཀའ་གཏེར་བསྟན་པ་ལ་ཚུལ་བཞིན་འཛིན་སྐྱོང་སྤེལ་གསུམ་གནང་བ་ལ་མི་ཕྱེད་དད་གུས་སེམས་པ་སྐྱེས་ནས་མཐོང་བ་རིག་འཛིན་བརྒྱུད་པའི་བཀའ་ཆོས་ཞུ་རུ་འགྲོ་ངེས་ཡིན།རང་ངོས་ནས་རྩ་ཆེན་ཇི་ལྟར་མཇལ་བ་གཟུར་གནས་བློ་ལྡན་གྱི་ཚོས་མཆེད་རྣམ་པས་ཨེ་ཝཾ་དམ་ཆོས་རྒྱལ་པོའི་བསྟོད་བསྔགས་གཟིགས་དང་གསལ་བ་མཁྱེན་ཐུབ།དྲི་མེད་གླིང་པ་ལ་ཆོས་ལུགས་དང་གྲུབ་མཐའ་ངན་པས་ཤན་མ་ཞུགས་པའི་བརྒྱུད་པ་གསོན་པོ་ཡོད།དྲི་མེད་གླིང་པ་ལ་ལུང་རིགས་ཀྱིས་བཀའ་གཏེར་གྱི་བཀའ་བབས་ཀྱི་མཁས་གྲུབ་དམ་པའི་ཐུགས་ནས་ཐུགས་སུ་དཀྱིལ་བའི་བདུད་རྩི་གཙང་མ་མཆིས།དྲི་མེད་གླིང་པ་ལ་སྔ་འགྱུར་ཀུན་བཟང་རིགས་འཛིན་བརྒྱུད་པའི་ཞལ་ཆབ་དྲོན་མོ་ལྡན་པ་ལགས་སོ།མངོན་པར་རྫོགས་པའི་སངས་རྒྱས་པར་མ་འདོད་ན་མ་གཏོགས་སྐལ་ལྡན་ལས་འཕྲོ་ཅན་ཚེ་གཅིག་ལ་འབད་མེད་ལྷུན་འགྲུབ་ཏུ་སངས་རྒྱས་ནུས་པའི་གདམས་ངག་ཐམས་ཅད་ཀྱི་རྒྱལ་པོ།རང་བཞིན་རྫོགས་པ་ཆེན་པོའི་སྙིང་ནོར་དམ་པ་ཡང་ཡང་མཇལ་དུ་འགྲོ་ཡ།ངོས་ལ་སྙིང་ཉེ་བའི་གྲོགས་པོ་དང་གྲོགས་མོ།སློབ་མ་རྒན་གཞོན་དར་གསུམ་ཡོངས་ལ་ཞུ་འབྲས་ཨེ་ཝཾ་པདྨ་མཁའ་འགྲོའི་གླིང་དུ་ཕེབས་བསུ་ཡོད།མཉམ་འཛོམས་ཀྱི་བླ་མ་ལས་དབང་ལུང་ཁྲིད་ཆོས་དང་མཆེད་ལྕམ་མཉམ་དུ་ཚོགས་འཁོར་ཟབ་རྒྱས་ལ་རོལ་རྒྱུ་ཡིན་པས་དེ་ལུགས་མཁྱེན་ནོ།།